Προσθήκες στα άρθρα που αφορούν τη λειτουργία των χιονοδρομικών κέντρων της Περιφερειακής Ενότητας Ιωαννίνων στο Σχέδιο Νόμου του Υπουργείου Τουρισμού για την Αναδιάρθρωση του Ελληνικού Τουρισμού ζητά με επιστολή του προς την Υπουργό **Όλγα Κεφαλογιάννη** ο Γενικός Γραμματέας Αποκεντρωμένης Διοίκησης Ηπείρου – Δυτικής Μακεδονίας **Ηλίας Θεοδωρίδης.**

Ο Γενικός Γραμματέας θεωρεί απαραίτητες τις ρυθμίσεις που προτείνει για την ανάπτυξη και νόμιμη λειτουργία των χιονοδρομικών κέντρων που συμβάλουν τα μέγιστα στην ανάπτυξη του χειμερινού τουρισμού.

*«Ο χειμερινός τουρισμός μπορεί να λειτουργήσει συνδυαστικά και με άλλες εναλλακτικές μορφές τουρισμού ως μοχλός ανάπτυξης της τοπικής κοινωνίας και οικονομίας των ορεινών και παραδοσιακών οικισμών της Ηπείρου και της Δυτικής Μακεδονίας με την προσέλκυση νέων επενδύσεων, την ανάπτυξη μορφών επιχειρηματικής δραστηριότητας οικογενειακού τύπου καθώς και τη δημιουργία νέων θέσεων εργασίας για νέους και γυναίκες»*, αναφέρει σε γραπτή δήλωσή του ο κ. Θεοδωρίδης με αφορμή την επιστολή του προς την Υπουργό Τουρισμού την οποία κοινοποιεί και προς τον Υπουργό Ανάπτυξης Κωστή Χατζηδάκη.

**Ολόκληρη η επιστολή του Γενικού Γραμματέα Αποκεντρωμένης Διοίκησης έχει ως εξής:**

«Κυρία Υπουργέ,

Στο Σχέδιο Νόμου για την «Αναδιάρθρωση Ελληνικού Τουρισμού, μείωση διοικητικών βαρών, απλούστευση διαδικασιών για την ενίσχυση της τουριστικής επιχειρηματικότητας και λοιπές διατάξεις», παρακαλούμε όπως γίνουν ορισμένες προσθήκες στα άρθρα που αφορούν τη λειτουργία των υφιστάμενων χιονοδρομικών κέντρων. Ειδικότερα:

Στο Άρθρο 23. Ρυθμίσεις χιονοδρομικών κέντρων.

1) Επειδή, από τη φετινή χειμερινή περίοδο ξεκίνησε η λειτουργία του νέου χιονοδρομικού κέντρου Ανηλίου Δήμου Μετσόβου και στη περιοχή Μετσόβου λειτουργούν ήδη δύο χιονοδρομικά κέντρα, η παράγραφος 1 (η) να αναμορφωθεί ως εξής:

« η. Μετσόβου και Ανηλίου, Ήπειρος, Περιφερειακή Ενότητα Ιωαννίνων».

1. 2)   Επειδή, τα έργα υποδομής για τη λειτουργία του χιονοδρομικού κέντρου Βασιλίτσας έχουν κατασκευαστεί σε δημόσιες δασικές εκτάσεις της Περιφερειακής Ενότητας Γρεβενών, καθώς και σε Δημοτικές δασικές εκτάσεις του Δήμου Κόνιτσας της Περιφερειακής Ενότητας Ιωαννίνων, η παράγραφος 1 (θ) να αναμορφωθεί ως εξής:

« θ. Βασιλίτσας, Περιφερειακές Ενότητες Γρεβενών και Ιωαννίνων».

1. 3)   Στην παράγραφο (2.α), να γίνει προσθήκη, ώστε να ισχύει και για τους Δήμους, καθώς και για τους ιδιώτες που μισθώνουν νόμιμα εκτάσεις ή οικήματα, η δυνατότητα υποβολής των δικαιολογητικών που προβλέπονται από τις κείμενες διατάξεις, προκειμένου να εξασφαλίσουν τις απαιτούμενες αδειοδοτήσεις, και για τις βοηθητικές εγκαταστάσεις οι οποίες εξυπηρετούν τους επισκέπτες κατά την άσκηση των χειμερινών αθλητικών δραστηριοτήτων (όπως τα «Σαλέ» και οι σχολές χιονοδρομίας), που λειτουργούν στην περιοχή των χιονοδρομικών κέντρων κατά την ημερομηνία δημοσίευσης του παρόντος νόμου.

Κυρία Υπουργέ, οι ανωτέρω ρυθμίσεις κρίνονται απαραίτητες για την ανάπτυξη και νόμιμη λειτουργία των χιονοδρομικών κέντρων (χειμερινός τουρισμός), για την αντιμετώπιση των προβλημάτων που έχουν προκύψει από την μακρόχρονη λειτουργία των, για την ανάπτυξη του ορεινού χώρου, του δασόβιου και παραδασόβιου πληθυσμού και της εθνικής οικονομίας της χώρας γενικότερα».